HU Az Európai Unió Hivatalos Lapja L 79/24

A BIZOTTSÁG 256/2013/EU RENDELETE

(2013. március 20.)

az 1333/2008/EK európai parlamenti és tanácsi rendelet III. mellékletének a nátrium-aszkorbát (E 301) csecsemőknek és kisgyermekeknek szánt élelmiszerekhez hozzáadott D-vitamin-készítményekben való felhasználása tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,

mivel:

(1) Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékanyagok uniós jegyzékét és felhasználási feltételeiket.

(2) Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletben (2) említett eljárásnak megfelelően módosítható.

(3) Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzékének naprakésszé tétele vagy a Bizottság kezdeményezésére, vagy pedig kérelem alapján történhet.

(4) 2009. december 15-én kérelmet nyújtották be arra vonatkozóan, hogy a nátrium-aszkorbátot (E 301) az anyatej-helyettesítő és anyatej-kiegészítő tápszerekről, valamint az 1999/21/EK irányelv módosításáról szóló, 2006. december 22-i 2006/141/EK bizottsági irányelv (3) meghatározása szerinti anyatej-helyettesítő és anyatej-kiegészítő tápszerekbe szánt D-vitamin-készítményekben antioxidánsként fel lehessen használni, majd e kérelmet a tagállamok számára is hozzáférhetővé tették.

(5) Az anyatej-helyettesítő és anyatej-kiegészítő tápszerek előállításához használt összetevőkre sokkal szigorúbb mikrobiológiai követelmények vannak érvényben, mint az élelmiszerek esetében általában, különösen az enterobaktériumok és a Cronobacter sakazakii vonatkozásában. E követelmények teljesítéséhez az összetevőket, így a D-vitamin-készítményeket is, hőkezelésnek kell alávetni. Ehhez a kezeléshez azonban vízben oldódó, semleges pH-értékű antioxidáns jelenlétére van szükség. A nátrium-aszkorbátról (E 301) bebizonyosodott, hogy olyan antioxidáns, amely alkalmas e technológiai igény kielégítésére.

(6) Az 1331/2008/EK rendelet 3. cikke (2) bekezdésének alapján a Bizottságnak ki kell kérnie az Európai Élelmiszerbiztonsági Hatóság véleményét ahhoz, hogy naprakésszé tudja tenni az 1333/2008/EK rendelet III. mellékletében szereplő élelmiszer-adalékanyagok uniós jegyzékét.

(7) Az Európai Élelmiszerbiztonsági Hatóság 2010. december 8-i véleményében (4) értékelte a nátrium-aszkorbát (E 301) csecsemőknek és kisgyermekeknek szánt élelmiszerekhez hozzáadott D-vitamin-készítmények élelmiszer-adalékanyagaként történő felhasználását. A hatóság megállapította, hogy a nátrium-aszkorbát (E 301) élelmiszer-adalékanyag felhasználási körének javasolt bővítése, azaz az anyatej-helyettesítő és anyatej-kiegészítő tápszerekhez hozzáadott D-vitamin-készítményekben antioxidánsként történő felhasználása nem ad okot biztonsági aggályokra.

(8) Következésképpen a csecsemőknek és kisgyermekeknek szánt élelmiszerekhez hozzáadott D-vitamin-készítményekben engedélyezni kell a nátrium-aszkorbát (E 301) antioxidánsként történő felhasználását.

(9) Az 1333/2008/EK rendelet III. mellékletét ezért ennek megfelelően módosítani kell.

(10) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,

ELFOGADTA EZT A RENDELETET:

1. cikk

Az 1333/2008/EK rendelet III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2013. március 20-án. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) HL L 354., 2008.12.31., 1. o.

(3) HL L 401., 2006.12.30., 1. o.

(4) EFSA Panel on Food Additives and Nutrient Sources added to Food (ANS): Scientific Opinion on the use of sodium ascorbate as a food additive in vitamin D preparations intended to be used in formulae and weaning food for infants and young children (Az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó tudományos testülete: Szakvélemény a nátrium-aszkorbát élelmiszer-adalékanyagként történő felhasználásáról csecsemők és kisgyermekek tápszereibe és elválasztó ételeibe szánt D-vitamin-készítményekben). EFSA Journal 2010; 8(12):1942.